  Майя Бывальцева Куартолэзе Киров улосысь удмуртъёслэсь мерлыко огазеяськонзэс кылдытыны чакламын. Иворъёсъя «Удмуртия» агентстволы со сярысь вераз вань удмуртъёслэн «Удмурт Кенеш» ассоциацизылэн тӧроез Татьяна Ишматова. 14-тӥ оштолэзе 2016-тӥ арын Кировын «Кун йӧскалык политика удысын валче ужан ласянь выль луонлыкъёс» нимам котырес ӝӧк ортчиз. Солэн ужаз пыриськизы Удмуртиысь  но Киров улосвылысь йӧскалык ужпумъёсъя ёзэсъёсысь кивалтӥсьёс но ӧнерчиос. Элькунысь ветлӥзы йӧскалык политикая министр Лариса Буранова, Калыкъёслэн Эшъяськон юртсылэн кивалтӥсез Татьяна Боталова но «Удмурт Кенешлэн» тӧроез Татьяна Ишматова. «Вераськимы, кызьы асьме удмурт диаспораослы отын юрттыны шуыса. Киров ласянь вал Александр Березин — Улос ужпумъёсъя но иворъёсты вӧлмытон политикая министерствоысь калык но вӧсьлык кусыпъёсъя ёзэтлэн кивалтӥсез. Али югдур сыӵе, Кировысь удмуртъёс ми вылэ потыса, асьсэлэсь куронъёссэс верало. Ми вазиськиськомы соослэн кивалтӥсьёссы доры, юрттэ удмуртъёслы шуыса. Нош тупатыны кулэ сыӵе кусыпъёс, куке удмуртъёс огазе кариськыса ваньзы, одӥг азьветлӥсь бырйыны кулэ но меӵак асьсэ кивалтӥсьёсынызы ужаны. Кутэмын вал сыӵе решение, али оштолэзь пумозь ог-огмылы ӵектонъёсмес вераломы, кыӵе ужрадъёс ортчытъяны луоз асьме элькун но Киров улос ласянь удмуртъёслы юрттон понна но кин, кыӵе обязательствоос ас вылаз басьтоз. Кыкетӥ решение, куартолэзьлэн шораз Кировын вань удмуртъёсты люкаса — Униысь, Слободскойысь, Сибирьысь, Вятские Поляныысь — бырйыны одӥг азьветлӥсез, учредительной конференция выллем ортчытыны но огазеяськон кылдытыны — «Киров улосвылысь удмуртъёс», — вераз Татьяна Ишматова. «Удмурт Кенешлэн» кивалтӥсез озьы ик ветлӥз Слободской ёросысь Светозарево гуртэ. Отын школае но удмуртъёслэн йӧскалык лулчеберетъя улосвыл центразы вуылӥз. «Отын вераськимы, кыӵе сюлмаськонъёссы, азьланезлы луонлыкъёссы. Югдурзы секыт. Колхоззы али банкрот луэмын, калыксы кошкылэ, ужан интыоссы ӧвӧл. Но школазы туж умой, туж умой быгатонлыкъёссэс возьматъяло. Удмурт кылъя факультатив нуо. Вераським, кыӵегес юрттэт соослы сётыны удмуртлыкез возьыны мед быгатозы шуыса. Со дыре ик вераським со пумысен, литературной удмурт кыллы дышетыны нокинлы, асьсэ валамзыя гинэ быгато вераськыны но, дышетыны но. Соин ик соослэн факультатив но кружок гинэ нылпиослы. Кулэ, дыр, курсъёс радъяны калыклы, егитъёс тросэз уг тодо ни удмурт кылзэс. Методической юрттэт сётон сямен потаз на Андрей Прокопьев (Калыкъёслэн Эшъяськон юртысьтызы ёзэтлэн кивалтӥсез, этнохореограф — ред.). Люкамын вал хореографъёс, коллективъёслэн кивалтӥсьёссы. Соос понна калык эктонъёсъя мастер-класс ортчытӥз, коня ке номеръёс дышетӥзы», — вераз «Удмурт Кенешлэн» кивалтӥсез. Солэн верамезъя, Светозаровое ветлӥз Александр Березин но. Со оскытӥз, улосысь удмуртъёслы юрттозы шуыса. Ватсалом на, 2010-тӥ арын Россиысь калыкез лыдъян-чотанлы йылпумъянъёсъя, Киров улосын 13 сюрс 639 удмуртъёс уло, со вань улӥсьсы пӧлысь 1,1 процентэз луэ. Тегъёс: Мерлык Киров Удмуртия йӧскалыклулчеберет УдмуртКенеш удмуртъёс ТатьянаИшматова  